和喜雨
作者：劉敞
朝代：宋

paragraphs: 望歲憂農事，爲霖屬柄臣。
吁嗟動雲漢，精祲驗天人。
霏霧凝空曲，雄風激水濱。
驅除斷炎燠，灑埽浄埃塵。
勢欲翻河海，聲疑過鬼神。
山川共秀發，穹壤劃清新。
庶物含生意，元和倚大鈞。
穴蛟深奮角，轍鮒默翻鱗。
雷電天威遠，耕桑帝力勻。
依然四時正，好在萬家春。
會府開清旦，高堂引慶賓。
沃焦心有待，濯熱正無倫。
蒸礎遺占信，隨軒舊史真。
京師并福潤，爻象在經綸。
舞罷看佋服，談餘識墊巾。
新詩追大雅，輿誦洽烝民。
單袷寒仍薄，清和氣已震。
晴暉明旭日，霽色卷高旻。
亹亹希前哲，淒淒幸及辰。
陽秋書閔雨，一頌魯公仁。